Belvidere, op die westelike oewer van die Knysna-strandmeer, 'n woonbuurt vir gegoedes van die dorp Knysna, is bekend vanweë sy besonderse Holy Trinity-kerk. Hierdie Anglikaanse kerkie is 'n nasionale gedenkwaardigheid en is saam met die mooi omgewing van besonderse toeristiese belang. Die kerkie en sy pastorie is nie beskadig in 'n brand wat op 7 Junie 2017 'n deel van Knysna en omgewing in puin gelê het nie.
Die kerkie is 'n goeie voorbeeld in miniatuur van 'n gebou in die Normandiese styl van die 11de en die 12de eeu. Tussen 1833 en 1857 was die Belvidere-landgoed die eiendom van kapt. Thomas H. Duthie. Hy het dit gekoop van sy skoonvader, George Rex. Hierdie kerkie is gebou op inisiatief van Duthie as plek van aanbidding vir sy familie, vriende en bediendes.
Besonder fraai vensters en gedenkborde versier die binnekant. 'n Venster in die suidelike muur herdenk twee kleinseuns van die stigter, naamlik William Moore Duthie, 'n boer te Belvidere, en eerw. Alfred George Duthie. Langsaan is 'n venster gewy aan Bourchier en Jane Bowker, Jane was 'n dogter van kapt. Thomas Duthie. In die sentrale venster bo die deur staan boaan die wapenskild van die Britse koninklike familie en onder die van die bisdom van Kaapstad. Links en regs daarvan is vensters met onderskeidelik die familiewapens van die Duthie- en Barringtonfamilies. Tussen die toring en bogenoemde drie vensters is 'n ronde siervenster gemaak uit glasskerwe van kerkvensters wat in Engeland tydens die Tweede Wêreldoorlog beskadig is. Vir die honderdjarige bestaan van die kerk en ter herdenking aan 'n vriendin van die Duthie-familie, Annie Armstrong, het C.S. Groves hierdie venster saamgestel. Die laaste direkte afstammeling van die stigter wat die van Duthie hier gevoer het, was die kleindogter dr. Ave Duthie. Sy was van beroep 'n plantkundige en was die stigter van die Departement Plantkunde aan die Universiteit van Stellenbosch.
Thomas Duthie en sy vrou Caroline (gebore Rex), dr. Ave Duthie, verskeie van hul familielede en hul vriende lê begrawe rondom die kerkie. Verskeie gedenktekens herdenk hulle wat 'n bydrae tot die gemeente gelewer het.